כביש 77

תולדות הכביש

הקטע המזרחי של הכביש, מכפר כנא דרך צומת גולני לטבריה הוא כביש ישן עוד מימי המנדט הבריטי. קטע זה היה התוואי הראשי שחיבר את הגליל המזרחי וטבריה לשאר הארץ, דרך נצרת.
תוכנית לקטע האמצעי של הכביש, מצומת המוביל לצומת גולני (כיום מחלף), הייתה קיימת כבר בתחילת שנות ה-70, אולם בשנת 1973 טרם החלה סלילתו מסיבות תקציביות. קטע זה של הכביש נסלל בהמשך ונפתח לתנועה במרץ 1980.
הקטע ממחלף המוביל לרמת ישי נסלל בשנים 1983-1984 ונפתח בשנת 1985.
ביולי 2009 החלו עבודות לשיפור והרחבת הכביש לארבעה נתיבים, ובינואר 2011 הפך הכביש (בקטע מצומת ישי למחלף המוביל, שהפך ביולי 2011 למחלף), לאחד מראשוני הכבישים שהמהירות המותרת בו עומדת על 100 קילומטר לשעה, אף על פי שאינו כביש מהיר.

תוכנית נתיבי ישראל

בשנת 2010 אישרה ממשלת ישראל את תוכנית נתיבי ישראל שמטרתה חיבור תחבורתי מהיר של הפריפריה הצפונית והדרומית במדינת ישראל למרכז הארץ על ידי רצף של כבישים מודרניים ומסילות רכבת. במסגרת התוכנית, כביש 77 תוכנן להוות את "הזרוע המזרחית" של כביש 6, ביחד עם קטעי כביש 65 וכביש 85. הזרוע המזרחית של כביש 6 תוכננה כך שייווצר רצף נסיעה מהיר וממוחלף ללא רמזורים מצומת עמיעד בצפון עד מחלף תל קשיש שבאזור יקנעם עילית ומשם עד אזור באר שבע בדרום, על ידי נסיעה בכביש 6. ממחלף תל קשיש, שתוכנן במסגרת כביש 6, תוכנן קטע חדש של כביש 77 עד צומת ישי; וכן תוכנן ביטול ומיחלוף כל הצמתים המרומזרים בין צומת ישי לצומת גולני, כולל צמתים אלה. המחלפים החדשים שתוכננו לקום בקטע זה הם המחלפים ישי, המוביל, הושעיה, ציפורית, בית רימון, טורעאן וגולני. למחלפים אלו יצטרף מחלף זרזיר שכבר נפתח קודם לכן. כמו כן, תוכנן ביטול הפניות שמאלה בצומת הלוחם הבדואי ובצומת הכניסה המזרחית לטורעאן ולמחנה שמשון.
ביולי 2011 הסתיימו העבודות להקמת מחלף המוביל (שהחלו באוקטובר 2009). פתיחתו של המחלף יצרה הפרדה מפלסית בין כביש 77 לכביש 79 המאפשרת נסיעה רציפה בכביש 77 ללא רמזורים. צומת המוביל היה אחד הצמתים העמוסים והקטלנים בצפון ישראל, טרם הפיכתו למחלף.
בשנת 2011 החלו העבודות בצומת גולני להפיכתו למחלף. מחלף גולני נחנך באוגוסט 2013 עם השלמת העבודות.
בתחילה, החלופה שאושרה בתמ"א 3 (תוכנית המתאר הארצית לדרכים) לסלילת קטע כביש 77 החדש בין מחלף תל קשיש למחלף ישי הייתה בתוואי נחל בית לחם העובר בסמוך לבתי רמת ישי. בעקבות התנגדות מצד תושבי רמת ישי בחנה חברת נתיבי ישראל חלופות שונות למעבר הקטע הדרום-מערבי של כביש 77 בנחל בית לחם. בספטמבר 2012 פרסמה החברה תוכנית חלופית עבור הקטע הדרומי שיהיה צמוד לתוואי של כביש 75 וכביש 722, ובאזור שבין שדה יעקב וסביבת צומת אלונים הוא תוכנן להיות משוקע בכ-5–10 מטרים לתוך האדמה כדי לצמצם את ההפרעה לנוף. בחודש מרץ 2014 אישר משרד הפנים, באמצעות הוועדה לתשתיות לאומיות, את החלופה שהומלצה על ידי חברת נתיבי ישראל. בכך אושרו למעשה כל תוכניות הכבישים לחיבור כביש 77 לכביש 6.
במהלך שנת 2016, לאחר השלמתן של העבודות על שדרוג קטעי כביש 65 וכביש 85 כהמשך הזרוע המזרחית של כביש 6, החלו העבודות למיחלוף קטע כביש 77 בין מחלף המוביל למחלף גולני.
במאי 2018 נפתחו מחלף הושעיה ומחלף טורעאן ובוטלו הצמתים שהיו במקומות אלו קודם לכן.
באוגוסט 2018 בוטל צומת מחנה שמשון עם חפירת מעבר תת-קרקעי להולכי רגל וחסימת הצומת. כעת מתאפשרת הכניסה למחנה שמשון מכיוון מערב בלבד והכניסה למזרח טורעאן מתאפשרת מכיוון מזרח בלבד.
בספטמבר 2018 נפתח השלב הראשון של מחלף ציפורית, כאשר בשלב הבא יחובר המחלף לצומת הכניסה לרומת אל-הייב. החל מדצמבר 2018 הגישה לרומת אל-הייב מותרת רק לבאים ממזרח. במקום נשאר מעבר חצייה מרומזר, שיוחלף במעבר תת-קרקעי במרץ 2019.
באוקטובר 2018 נפתח מחלף בית רימון.
במהלך 2018 האריכה חברת נתיבי ישראל את כביש 77 דרום מערבה מצומת ישי למחלף תל קשיש ובכך חיברה את הכביש לכביש 6. כמו כן בשנה זו בוטלו הפניות שמאלה לאנדרטת הלוחם הבדואי ולמאגר אשכול של חברת מקורות.
בנובמבר 2018 נפתח מחלף תל קשיש לתנועה עם פתיחתו באזור של קטע כביש 6. במסגרת הפתיחה נפתח מהמחלף קטע קצר של כביש 77 והוא שולב בכביש 722.
מחלף ישי וקטע הכביש הדרום-מערבי והחדש בין מחלף תל קשיש למחלף ישי, נפתחו לתנועה ב-11 בינואר 2019. עד לפתיחתו של קטע זה, כביש 722 הוביל את התנועה העיקרית ממרכז הארץ לטבריה, גוש נצרת והגליל המזרחי. בכביש זה היו עומסי תנועה כבדים בשעות העומס שבכמעט כל ימות השנה. עם פתיחתו של הקטע החדש של כביש 77, נוצר חיבור מהיר בין צפון מזרח הארץ לכביש 6. בקטע כביש חדש זה, כביש 77 הוכרז ככביש מהיר על ידי תמרורי "דרך מהירה" שהוצבו בכניסות אליו, והמהירות המרבית המותרת בו היא 100 קמ"ש (למעט באזור כפר יהושע ושדה יעקב בו עדיין מתקיימות עבודות). עם השלמת העבודות בקטע והפרדה מוחלטת בין כביש 77 לכביש 722 יווצר בכביש 77 קטע רציף עם מהירות מרבית מותרת של 100 קמ"ש - ממחלף תל קשיש עד מחלף המוביל. בזכותו של קטע זה (ובזכות הפיכת הצמתים המרומזרים בכביש למחלפונים), ניתן יהיה להגיע מבאר שבע שבנגב עד לצומת עמיעד שבגליל העליון ללא רמזורים. ביוזמה משותפת של הקבלן המבצע שיכון ובינוי, ועדי גמליאל מנהל אחריות תאגידית בחברת נתיבי ישראל כביש זה קיבל את ההכרה ככביש "הירוק" הראשון בישראל על ידי ארגון GREEN ROADS INTERNATIONAL.